Atodiad A8 – Templed Polisi Camddefnyddio Cyfrifiaduron a Cyber Choices

4

**Templed polisi newydd ac ychwanegol - Mawrth 2025**

Mae’r holl randdeiliaid allweddol – gan gynnwys yr Awdurdod Lleol a, phan fydd yn berthnasol, y Partner Cymorth Technoleg Addysg – yn gyfrifol am warchod pobl ifanc rhag camddefnydd o gyfrifiaduron, ac yn ymwybodol o’r rhaglen Cyber Choices sy’n cael ei harwain gan yr Asiantaeth Troseddu Cenedlaethol (NCA) a’i rheoli’n lleol gan Unedau Troseddau Cyfundrefnol Rhanbarthol (sy’n rhan o’r rhwydwaith plismona cenedlaethol). Mae’r risgiau y bydd pobl ifanc yn croesi’r llinell i gyflawni seiberdroseddau yn broblem ddiogelu. Mae hyn yn aml yn digwydd heb i’r unigolion sylweddoli eu bod yn cyflawni trosedd. Dyna pam mae angen help ar bobl ifanc i wneud y dewisiadau seiber cywir wrth ddefnyddio technoleg. Mae’r risg o gyflawni seiberdrosedd yn cael ei hystyried yn uwch ymysg pobl ifanc sydd â diddordeb mewn technoleg, ac sydd ag IQ uchel a dyhead i ymddwyn yn fentrus. Dydy llawer o droseddwyr tro cyntaf ddim chwaith yn gwybod beth yw’r gyfraith ar gyfer seiberdroseddu. Yn y DU, mae oedran cyfartalog y rheini sy’n cyflawni seiberdrosedd am y tro cyntaf wedi lleihau’n sylweddol dros y blynyddoedd diwethaf. Mae’r rhaglen Cyber Choices yn gweithio gydag unigolion sy’n cyflawni – neu sydd mewn perygl o gyflawni – seiberdroseddau sydd ond yn gallu cael eu cyflawni gyda thechnoleg, lle mae dyfeisiau yw’r teclyn a ddefnyddir i gyflawni’r drosedd yn ogystal â tharged y drosedd.

Mae’r holl staff yn ymwybodol o’r risgiau diogelu sy’n gysylltiedig â chamddefnyddio cyfrifiaduron.

Mae’r holl staff yn gyfarwydd â thaflen [Hacking it Legal yr NCA](https://nationalcrimeagency.gov.uk/who-we-are/publications/526-cyber-choices-hacking-it-legal-teachers/file)\*, sy’n egluro Cyber Choices a Deddf Camddefnyddio Cyfrifiaduron 1990, ac yn rhestru’r adnoddau a argymhellir i athrawon eu defnyddio.

Mae’r staff yn ymwybodol o rôl eu Huned Troseddau Cyfundrefnol Ranbarthol leol fel eu pwynt cyswllt ar gyfer atgyfeiriadau Cyber Choices.

Mae dysgwyr yn cytuno â’r Cytundeb Defnydd Derbyniol sy’n amlinellu ymddygiad derbyniol ar-lein ac yn egluro bod rhai gweithgareddau ar-lein yn anghyfreithlon. Mae defnydd derbyniol o gyfrifiaduron yn cael ei atgyfnerthu ar draws y cwricwlwm, gyda chyfleoedd i drafod sut i ymddwyn o fewn ffiniau moesol a chyfreithiol ar-lein, gan gyfeirio at Ddeddf Camddefnyddio Cyfrifiaduron 1990. Mae gwersi ac adnoddau pellach ar gael ar safle [Cyber Choices](https://www.nationalcrimeagency.gov.uk/cyber-choices) yr NCA.

Bydd unrhyw achos o dorri’r Cytundeb Defnydd Derbyniol neu weithgaredd gan ddysgwr a allai fod yn seiberdrosedd, yn yr ysgol neu gartref, yn cael ei atgyfeirio at y Person Diogelu Dynodedig er mwyn ystyried a yw’n risg ddiogelu.

Pan fydd y Person Diogelu Dynodedig yn credu bod perygl y gallai’r dysgwr gyflawni seiberdroseddau, neu ei fod eisoes yn cyflawni seiberdroseddau, bydd yr achos yn cael ei atgyfeirio at raglen leol [Cyber Choices](https://www.nationalcrimeagency.gov.uk/cyber-choices) (mae manylion cyswllt yr holl Unedau Troseddau Cyfundrefnol Rhanbarthol ar gael yn yr adran “what to do if you’re concerned” ar waelod [tudalen Cyber Choices yr NCA)](https://www.nationalcrimeagency.gov.uk/cyber-choices). Pan fydd y Person Diogelu Dynodedig yn ansicr a yw dysgwr yn bodloni’r meini prawf atgyfeirio, dylid gofyn am gyngor gan y tîm Cyber Choices lleol:

* De Cymru (yn cynnwys ardaloedd Heddlu De Cymru, Heddlu Gwent a Heddlu Dyfed Powys): [tarian.cyber.prevent@south-wales.police.uk](mailto:tarian.cyber.prevent@south-wales.police.uk)
* Gogledd Cymru: [Cyber.Prevent@nwrocu.police.uk](mailto:Cyber.Prevent@nwrocu.police.uk)

Mae rhieni a gofalwyr hefyd yn cael cyfle i roi gwybod yn uniongyrchol i’r tîm Cyber Choices lleol am seiberdroseddau posibl, ond argymhellir eu bod yn cyflwyno pryderon sy’n gysylltiedig â'r ysgol drwy’r Person Diogelu Dynodedig.

Mae’r Awdurdod Lleol a, phan fydd yn berthnasol, y Partner Cymorth Technoleg Addysg yn ymwybodol o’r gofyniad diogelu i atgyfeirio pryderon am gamddefnyddio cyfrifiaduron at y Person Diogelu Dynodedig, ac mae proses glir i’w dilyn er mwyn gwneud hynny.

*Mae gwybodaeth i rieni am raglen Cyber Choices yr NCA ar gael ar wefan yr ysgol.*

Mae’r templed polisi yma’n seiliedig ar ddogfen ar gyfer ysgolion a gyhoeddwyd gan Uned Troseddau Cyfundrefnol Ranbarthol De-ddwyrain Lloegr (SEROCU), ac mae wedi cael ei ddiwygio i gael ei ddefnyddio ar draws y DU. Hoffai SWGfL gydnabod cymorth SEROCU am gael caniatâd i addasu a defnyddio’r ddogfen.

Bydd angen i ysgolion gysylltu â’u tîm [ROCU / Cyber Choices](https://www.nationalcrimeagency.gov.uk/cyber-choices) lleol ynghylch prosesau lleol.

Cedwir hawlfraint Templedi Polisi Diogelwch Ar-lein Ysgolion SWGfL gan SWGfL. Caniateir i ysgolion a sefydliadau addysgol eraill ddefnyddio’r templedi am ddim. Dylai unrhyw berson neu sefydliad sy’n dymuno defnyddio’r ddogfen at ddibenion eraill ofyn am ganiatâd SWGfL a chydnabod ei ddefnydd. Gwnaed pob ymdrech resymol i sicrhau bod y wybodaeth yn y templed hwn yn fanwl gywir, fel ar y dyddiad cyhoeddi ym mis Mawrth 2025. Fodd bynnag, ni all SWGfL warantu ei manwl gywirdeb ac ni all dderbyn cyfrifoldeb mewn perthynas â’r defnydd o'r deunydd, boed yn llawn neu’n rhannol a boed wedi’i addasu ai peidio. Dylid ceisio cyngor cyfreithiol/proffesiynol addas os bydd unrhyw anhawster yn codi mewn perthynas ag unrhyw agwedd ar y ddeddfwriaeth newydd hon neu’n ymwneud yn gyffredinol ag ymddygiad neu ddisgyblaeth yn yr ysgol.

© SWGfL 2025